Var bygging Kárahnjúkavirkjunar og álvers á Reyðarfirði rétt og skynsamleg ? Atvinnuhópur Framtíðarlandins efndi til fundar í Norræna húsinu í morgun og kynnti þar skýrslu sem að hópurinn tók saman fyrr á þessu ári Í skýrslunni er reynt að leita svara við þeirri spurningu hvort að bygging Kárahnjúkavirkjunar og álvers í Reyðarfirði hafi verið rétt og skynsamleg miðað við arðsemi , umhverfiskostnað , lýðræði , byggðasjónarmið og hagstjórn . Sigurður Jóhannesson , hagfræðingur og einn skýrsluhöfunda kynnti skýrsluna og niðurstöðuna , að framkvæmdirnar hefðu ekki staðist arðsemispróf . Hafliði Helgason , blaðamaður stjórnaði svo pallborðsumræðum en þar sátu fyrir svörum Stefán Pétursson , framkvæmdastjóri fjármálasvið Landsvirkjunar , Þórunn Sveinbjarnardóttir umhverfisráðherra , áður nefndur Sigurður Jóhannesson , hagfræðingur og Yngvi Örn Kristinsson , framkvæmdarstjóri verðbréfasviðs Landsbankans . Stefán Pétursson neitaði harðlega að viðurkenna að framkvæmdirnar hefðu ekki verið arðsamar og sagði að annars hefði ekki verið farið út í þær . „ Virkjunin stendur ljómandi vel undir sér “ sagði Stefán og bætti við að ekkert hefði verið slegið af arðsemiskröfum í tengslum við virkjunina . Sigurður Jóhannesson var þeirrar skoðunnar að einkavæða ætti Landsvirkjun því þá myndi arðsemi framkvæmda alltaf vera höfð að leiðarljósi og benti á að einkafyrirtæki hefði aldrei farið út í slíkar framkvæmdir . Landsvirkjun stækki þá heldur ekki á kostnað skattgreiðenda . Umhverfisráðherra sagði fyrst og fremst byggingu Kárahnjúkavirkjunar hafi verið pólitísk byggðarstefna , gömul loforð um atvinnubyggingu svo stór að þau átti að efna sama hvað það myndi kosta . Hún sagðist einnig vera þeirrar skoðunnar að við gætum ekki látið eins og land sé einskis virði . Við gætum deilt um hversu mikils virði það er , t.d. með tilliti til eftirspurnar eða huglægs gildis í hugum fólks , eins og gert er í skilyrtu verðmætamati . Það væri einfaldlega markaðsbrestur að taka ekki umhverfiskostnað , eins og þann sem lþtur að verðmæti lands , inn í það reikningsdæmi sem arðsemisreikningsdæmið er .